
Uznesenie Krajský súd v Bratislave v senáte zloženom z predsedu senátu JUDr. Juraja Považana a členov senátu JUDr. Renáty Janákovej a Mgr. Ingrid Degmovej Pospíšilovej, vo veci navrhovateľky: V. N., N.. XX.XX.XXXX, A. M. A., S. XXXX/X, zast. Consilior Iuris s.r.o., so sídlom v Bratislave, Radlinského 51, proti odporcovi: B. N., N.. XX.XX.XXXX, A. M. A., Š. XX, zast. RPK law firm s.r.o., so sídlom v Bratislave, Suché mýto 1, o nariadenie neodkladného opatrenia, na základe späťvzatia návrhu na nariadenie neodkladného opatrenia po rozhodnutí Mestského súdu Bratislava IV uznesením zo dňa 27. apríla 2026 č.k. 0C/12/2026-19 takto rozhodol: Odvolací súd späťvzatie návrhu na nariadenie neodkladného opatrenia pripúšťa, uznesenie Mestského súdu Bratislava IV zo dňa 27. apríla 2026 č.k. 0C/12/2026-19 z r u š u j e a konanie z a s t a v u j e . Žiadna zo strán nemá právo na náhradu trov konania. odôvodnenie: 1/Súd prvej inštancie napadnutým uznesením nariadil neodkladné opatrenie, ktorým uložil odporcovi, aby nevstupoval do bytu č. X nachádzajúcom sa na 4. poschodí bytového domu, súpisné číslo XXXX, M. S. X, zapísaného na liste vlastníctva č. XXXX, vedenom Okresným úradom Bratislava, katastrálny odbor, pre okres Bratislava V, obec Bratislava - Petržalka, katastrálne územie: Petržalka a do spoločných častí a zariadení bytového domu (výrok I.). Navrhovateľke voči odporcovi priznal nárok na náhradu trov konania o neodkladnom opatrení v plnom rozsahu (výrok II.) a napokon poučil odporcu o možnosti podať žalobu, ktorou sa bude domáhať nároku na navrátenie do pôvodného stavu alebo nárokov na náhradu škody alebo inej ujmy spôsobenej mu výkonom neodkladného opatrenia (výrok III.). 2/Proti tomuto uzneseniu podal včas odvolanie odporca. 3/Navrhovateľka podaním z 5. júna 2026, teda skôr, ako o odvolaní rozhodol súd odvolací, vzala návrh na nariadenie neodkladného opatrenia späť z dôvodu, že hoci podmienky pre nariadenie neodkladného opatrenia boli v čase vydania napadnutého uznesenia splnené, neskôr odpadol dôvod jeho nariadenia, keď odporca nemá k dotknutej nehnuteľnosti žiadne užívacie právo. Súčasne navrhla, aby súd žiadnej zo strán nepriznal nárok na náhradu trov konania. 4/Odporca už podaním zo 7. mája 2026 navrhol zrušenie nariadeného neodkladného opatrenia, z čoho je zrejmé, že so späťvzatím návrhu na nariadenie neodkladného opatrenia nevyjadruje nesúhlas. 5/Podľa § 370 ods. 1 CSP ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. 6/Podľa § 370 ods. 2 CSP súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 7/Postupom podľa vyššie citovaných ustanovení, keď napadnuté uznesenie do momentu späťvzatia návrhu nenadobudlo právoplatnosť, odvolací súd pripustil späťvzatie návrhu na nariadenie neodkladného opatrenia, uznesenie súdu prvej inštancie zrušil a konanie zastavil. 8/O trovách celého konania rozhodol odvolací súd podľa § 255 ods. 2 CSP s použitím § 262 ods. 1 CSP.
9/Rozhodnutie senátu odvolacieho súdu bolo prijaté jednomyseľne. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh - § 428 CSP).

